蓋爾文同盟喺1893年7月31號成立，發起創辦人係後來成為第一任愛爾蘭總統嘅道格拉斯·希渣，其他創辦人包括尤根·奧嘉留尼（Eoghan Ó Gramhnaigh）、安恩·麥尼爾（Eoin Mac Néill）同埋湯馬士·奧尼爾·羅素（Thomas O'Neill Russell）。蓋爾文同盟嘅前身係1880年由胡歷·卜卡（Uileog de Búrca）創立嘅蓋爾文聯盟（Aondacht na Gaeilge），蓋爾文同盟成立之後，原蓋爾文聯盟嘅期刊《蓋爾文期刊》（Irisleabhar na Gaedhilge）由蓋爾文同盟接手繼續出版。另外，蓋爾文同盟亦都出版一份愛爾蘭蓋爾文報紙《光明之劍報》（An Claidheamh Soluis），最出名嘅主編係愛爾蘭革命領袖派崔克·皮亞士。蓋爾文同盟嘅口號係「Sinn Féin, Sinn Féin amháin」，直譯成粵語就係「我等自己，就係（得）我等自己」。